text: Jornada esportiva contra l'estigma - Arep per la salut mental
  Jornada esportiva contra l'estigma
  Usuaris d'Arep i un grup de joves del Bisbat d'Urgell vam compartir activitats esportives
  El passat 25 i 26 de Gener un grup de joves del Bisbat d'Urgell, de les poblacions de La Seu d'Urgell, Ribes de Freser i d'Andorra, van compartir diferents activitats esportives amb usuaris de l'Associació Arep. L'objectiu final era donar a conèixer la problemàtica de salut mental a un nucli de població, en aquest cas els joves, i trencar amb l'estigma social des d'una vessant més esportiva tot compartint un espai comú.
  El divendres 25, van poder gaudir d'una tarda de ping pong per tothom al Club Social Arep. Diferents usuaris del servei, formats com a monitors en ping pong per la Federació Catalana de Tennis Taula, van fer d'amfitrions, ensenyant tant el funcionament a nivell de reglament com la part més tècnico-pràctica de l'esport.
  Al dia següent, Silvia Vidal, Coordinadora del Centre de Dia Arep i del DOP (Departament d'Orientació Psicològica), va fer una sessió de formació sobre la problemàtica de salut mental al grup de joves, els quals van mostrar gran interès, tot fent diferents intervencions per aclarir preguntes i dubtes que els anaven sorgint. Seguidament, alguns usuaris de l'Arep es van unir al grup per jugar a futbol a les instal·lacions de l'escola Alzina, on després d'un disputat partit, vam donar per acabats aquests dos dies de jocs i reflexió.